SKRIFTLIG FORESPØRGSEL P-2010/02

af Patsy Sörensen (Verts/ALE) til Kommissionen

(2. juli 2002)

Om: Udvisning af rumænske mindreårige

Er Kommissionen klar over, at navnlig Belgien udviser mindreårige rumænske børn til deres hjemland, fordi de under pres fra kriminelle organisationer har begået lovovertrædelser?

Ved Kommissionen, at en af årsagerne er, at disse ofte meget unge børn ifølge den belgiske lov ikke kan anholdes?

Er det sandt, at der for disse børn i hjemlandet ikke findes nogen form for modtagelse, således at de ofte ender i kriminalitet eller kommer til at føre et omstrejfende liv?

Hvilke skridt og/eller foranstaltninger agter Kommissionen at træffe over for en sådan praksis, og på hvilken måde vil den i betragtning af de eksisterende projekter for omstrejfende børn bidrage til, at disse børn ved deres tilbagevenden modtages på en mere menneskeværdig måde?

Svar afgivet på Kommissionens vegne af Günter Verheugen

(30. juli 2002)

Kommissionen er opmærksom på det spørgsmål, der er rejst af det ærede medlem, og på, at Belgien gennemfører en række domme afsagt af ungdomsdomstole vedrørende tilbagesendelse af uledsagede rumænske mindreårige til deres oprindelsesland.

Der er ingen specifik fællesskabslovgivning om behandling af uledsagede mindreårige fra tredjelande i medlemsstaterne, som dækker spørgsmål såsom betingelserne for deres modtagelse, ophold og tilbagerejse. Medlemsstaterne opfordres i stedet til at tage hensyn til retningslinjer herfor, der er blevet fastlagt i en resolution vedtaget af Rådet(1).

I den sag, der er anført af det ærede medlem, har de belgiske myndigheder forklaret, at de pågældende beslutninger blev truffet med henblik på at fjerne børnene fra de kriminelle organisationer, der kontrollerede dem, og lette deres reintegration i deres hjemlige miljø. Alternativer, såsom at placere de mindreårige i særlige centre i Belgien, ville ikke have været i børnenes interesse af praktiske årsager (fremmedartet miljø, sprogproblemer osv.).

Ifølge Rådets ovennævnte resolution er uledsagede mindreårige, der er statsborgere i et tredjeland og befinder sig i en medlemsstat, uanset deres retlige status berettiget til beskyttelse og grundlæggende omsorg i overensstemmelse med bestemmelserne i den nationale lovgivning. Hvis den nationale lovgivning ikke tillader en mindreårig at blive i en medlemsstat, kan den pågældende stat imidlertid kun sende den mindreårige tilbage til hans eller hendes oprindelsesland, hvis der ved ankomsten er sørget for passende modtagelse og forsørgelse. Behovet herfor kan opfyldes af forældre eller andre voksne, der tager sig af barnet, eller af statslige eller ikke-statslige instanser. I sådanne tilfælde skal medlemsstaternes kompetente myndigheder samarbejde med myndighederne i den mindreåriges oprindelsesland, med internationale

organisationer såsom Unicef og, hvor dette er relevant, med ikke-statslige organisationer (ngo'er) for at sikre, at der drages omsorg for barnet efter dets hjemkomst. En mindreårig må under ingen omstændigheder sendes tilbage til et tredjeland, hvis denne tilbagesendelse er i modstrid med konventionen om flygtninges retsstilling, den europæiske konvention til beskyttelse af menneskerettigheder og grundlæggende frihedsrettigheder, konventionen mod tortur og anden grusom, umenneskelig eller nedværdigende behandling eller straf eller konventionen om barnets rettigheder.

I det særlige tilfælde med rumænske mindreårige i Belgien er Kommissionen underrettet om, at et sådant samarbejde rent faktisk har fundet sted.

I Bukarest og andre store byer i Rumænien er der modtagelsescentre for mindreårige, hvor gadebørn og andre børn med behov for beskyttelse kan placeres, og som hører under det lokale børnebeskyttelsesdepartements ansvarsområde, somme tider i samarbejde med ngo'er. I disse centre undersøges børnenes retlige og sociale situation med henblik på at reintegrere dem i deres familier eller, hvis dette ikke er muligt, at udarbejde en plejeplan. Der er indgået eller forhandles om bilaterale aftaler mellem Rumænien og medlemsstaterne om dette spørgsmål.

Kommissionen støtter fortsat den rumænske regering i dens bestræbelser på at forbedre børneforsorgspolitikkerne. Der er i øjeblikket ved at blive gennemført et PHARE-program til 25 mio. EUR i Rumænien, der tilvejebringer finansiering til lukning af store gammeldags institutioner, til udvikling af alternative lokale børneforsorgstjenester og til en informationskampagne for at forhindre, at børn overlades til sig selv, og for at sørge for deres reintegration i deres biologiske familier eller i plejefamilier. Som del af dette program kan der ydes finansiering til modtagelsescentre. Programmet vil blive fulgt af et lignende program, der snart vil blive iværksat, og hvortil der er afsat 10 mio. EUR.

(1) Rådets resolution af 26. juni 1997 om uledsagede mindreårige, der er statsborgere i tredjelande (EFT C 221 af 19.7.1997).